ORI แรงไม่หยุด! บวกต่อกว่า8% ทำนิวไฮต่อเนื่อง
ORI แรงไม่หยุด! บวกต่อกว่า 8% ทำนิวไฮต่อเนื่อง รับผลดีเข้าซื้อ "พราวด์ เรสซิเดนซ์" หนุนกำไรปีนี้โตแกร่ง ล่าสุด ณ เวลา 12.15 น. อยู่ที่ระดับ 14.00 บาท บวก 1.10 บาท หรือ 8.53% สูงสุด 14.20 บาท ต่ำสุด 13.00 บาท ด้วยมูลค่าซื้อขาย 191.74 ล้านบาท ด้าน บล.กสิกรไทย ปรับเพิ่มคำแนะนำเป็น "ซื้อ" จาก "ถือ" พร้อมอัพเป้าเป็น 15.90 บ. จาก 12.30 บ.
25 พ.ค. 2560

ผู้สื่อข่าวรายงานว่าราคาหุ้นบริษัท ออริจิ้น พร็อพเพอร์ตี้ จำกัด (มหาชน) หรือ ORI ล่าสุด ณ เวลา 12.15 น. อยู่ที่ระดับ 14.00 บาท บวก 1.10 บาท หรือ 8.53% สูงสุด 14.20 บาท ต่ำสุด 13.00 บาท ด้วยมูลค่าซื้อขาย 191.74 ล้านบาท ขณะที่ดัชนีตลาดหุ้นไทยโดยรวมบวก 0.14%

โดยราคาหุ้น ORI ปรับตัวขึ้นต่อเนื่องเป็นวันที่ 3 นับตั้งแต่วันที่ 23 พ.ค.60 ขณะเดียวกันยังยังปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์ฯ เมื่อวันที่ 7 ต.ค.58
ด้านนายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย ปรับคำแนะนำการลงทุนหุ้น ORI เป็น”ซื้อ”จากเดิม”ถือ”หลังปรับเพิ่มราคาเป้าหมายเป็น 15.90 บาท จาก 12.30 บาท โดยปรับประมาณการกำไรปีนี้เป็นเติบโต 50% และปี 61-62 เติบโต 104% และ 109% ตามลำดับ หลังจากเข้าซื้อกิจการ “พราวด์ เรสซิเดนซ์” ส่งผลให้มี Backlog รวมเพิ่มขึ้นเป็น 2.4 หมื่นล้านบาท โดยเป็นของ ORI จำนวน 1.4 หมื่นล้านบาท และจากโครงการ PARK 24 ของ “พราวด์ เรสซิเดนซ์” จำนวน 1 หมื่นล้านบาท ขณะที่โครงการ PARK 24 จะเริ่มทยอยโอนกรรมสิทธิ์ได้ในช่วงเดือนส.ค.นี้
นอกจากนี้ ORI ยังมีแผนเปิดตัวโครงการใหม่ในทำเลที่น่าสนใจอีก 3 โครงการในวันที่ 17 มิ.ย.นี้ และจากศักยภาพของ พราวด์ เรสซิเดนซ์ ทำให้บริษัทวางแผนเปิดตัวโครงการระดับบนอีกหลายโครงการในปีนี้ ซึ่งจะทำให้ผลประกอบการเติบโตอย่างก้าวกระโดดต่อไปได้อีกหลายปี
“แม้ว่าในช่วงที่ผ่านมาภาพรวมตลาดอสังหาริมทรัพย์ยังคงชะลอตัวอยู่อย่างต่อเนื่อง แต่อย่างไรก็ตาม ด้วยโครงการที่มีทำเลดี กลยุทธ์การดำเนินกิจการน่าจะช่วยส่งเสริมให้ ORI สามารถผ่านวิกฤตไปได้ และเมื่อมองถึงผลประกอบการที่จะเติบโตในปีนี้ถือว่ามีระดับ P/E เพียง 12 เท่า และในปี 61 P/E จะอยู่เพียง 7 เท่า เราจึงได้ปรับคำแนะนำจาก”ถือ”เป็น”ซื้อ””นายประกิต กล่าว